b'\n_START_ARTICLE_\nArmee-Oberkommando Norwegen\n_START_PARAGRAPH_\nWehrmachtbefehlshaber Norwegen (WNB) var \xc3\xb8verste milit\xc3\xa6re sjef for den tyske milit\xc3\xa6re okkupasjonsmakten i Norge, Wehrmacht, som inkluderte samtlige v\xc3\xa5pengreiner, Heer, Kriegsmarine og Luftwaffe. WBNs viktigste oppgave var \xc3\xa5 v\xc3\xa6re sjef for den tyske h\xc3\xa6ren i Norge._NEWLINE_Generaloberst Nikolaus von Falkenhorst ble 25. juli 1940 utnevnt til Wehrmachtsbefehlshaber i Norge. Han hadde stillingen fram til 18. desember 1944. I en kort periode, 18. desember 1944 til 18. januar 1945, var generaloberst Lothar Rendulic milit\xc3\xa6r \xc3\xb8verstkommanderende. Fra 18. januar og fram til kapitulasjonen var general Franz B\xc3\xb6hme Wehrmachtsbefehlshaber i Norge. Han hadde et koordinerende ansvar for hele forsvarsinnsatsen, men hadde i praksis ikke kommandomyndighet over den tyske marinen og flyv\xc3\xa5penet._NEWLINE_I nord var ansvaromr\xc3\xa5det avgrenset \xc3\xb8stover med en rett linje fra Utsjoki over Ifjordfjellet og til Kinnarodden._NEWLINE_Wehrmacht/Heer, den tyske h\xc3\xa6ren under andre verdenskrig i Norge, hadde en omfattende og vidtgreinende organisasjon, som var hierarkisk oppbyd, og den gjennomgikk ofte endringer og omorganiseringer._NEWLINE_Etter at Norge var okkupert, ble Heer organisert i 3 hovedavsnitt, s\xc3\xa5kalte Territorialbereichs, med hver sin Territorialbefehlshaber som sjef og hver sin generalkommando for et arm\xc3\xa9korps:_NEWLINE_- Territorialbereich S\xc3\xbcd-Norwegen med Territorialbefehlshaber S\xc3\xbcd-Norwegen_NEWLINE_- Territorialbereich Mittel-Norwegen med Territorialbefehlshaber Mittel-Norwegen_NEWLINE_- Territorialbereich Nord-Norwegen med Territorialbefehlshaber Nord-Norwegen'